Полицейхэм я гукъэкI
Къэрал кIуэцI IуэхухэмкIэ министерствэу КъБР-м щыIэм и ГИБДД-м и Гъуэгу- плъыр къулыкъум и батальон щхьэхуэм административнэ практикэмкIэ и IэнатIэм и лэжьакIуэхэм сабий зеиншэхэр щапI унэм кIуэну жэрдэм ящIащ. Iуэхум и пэ къихуэу абыхэм Сабий унэм и унафэщIхэм зыпащIэри, нэхъ зыхуэныкъуэхэр зрагъэщIащ.
КъызэрыщIэкIамкIэ, зыхуеинухэр мащIэтэкъым: щыгъын, зэрызагъэкъэбзэн, зэрыджэгу хьэпшып… Къэрал автоинспекцэм и лэжьакIуэхэм ахъшэ зэхуахьэсщ, Iэмал имыIэу зыхуеинухэр къащэхури, сабийхэм я деж кIуащ.
Хабзэхъумэ фащэхэр зыщыгъ цIыхубзхэр сабийхэм щахыхьэм, цIыкIухэр къыпыгуфIыкIащ, гъэщIэгъуэни ящыхъуащ. Сабийхэр дэрэжэгъуэ яIэу хьэщIэхэм ядэуэршэращ, ядэджэгуащ, зэрытеу я хьэпшыпхэри кърагъэлъэгъуащ. Полицейхэм цIыкIухэм хуашахэр иратащ, дауи, абыхэм IэфIыкIэхэри яхэлът.
Сабий унэм и лэжьакIуэхэм фIыщIэ ящIащ гу къызэрылъатэм папщIэ. ЦIыкIухэм я дежкIэ ар гуфIэгъуэ тIуащIэщ, абыхэм нэхъыбэу яхуримыкъур цIыхубз, анэ хуабагъэщ.
ХьэщIэхэм я нэпсхэр къекIуарэ я гум зихузауэ, къызэрытрагъэзэнур быдэу я фIэщ хъуауэ я ныбжьэгъущIэ цIыкIухэм сэлам ирахыжащ.
Мэремыкъуэ Динарэ.
